Metropolisielid getuig teen ANC-swaargewigTony Yengeni. Argieffoto ’n Metropolisielid het in die Kaapstad-landdroshof getuig oor die aand in Augustus 2013 toe hy die ANC-swaargewig Tony Yengeni op aanklag van dronkbestuur in hegtenis geneem het. Sers. Jack Gomba het getuig hoe ŉ wit Maserati, sonder ŉ nommerplaat, op die aand van die voorval by hom verbygejaag het, terwyl hy aan diens was. “Ek het die voertuig agternagesit en hoewel my ligte aan was, het die verdagte voertuig eers tot stilstand gekom toe ek my voertuig se sirene aangesit het.” Gomba het gesê dat daar ŉ sterk reuk van alkohol was toe hy die voertuig genader het. “Toe ek aan die bestuurder sê dat hy na alkohol ruik, het hy my gevloek en sy vinger voor my gesig geswaai.” Volgens Gomba het hy nie geweet dat “die bestuurder van die voertuig Yengeni was nie”. Die blaastoestel wat Gomba gebruik het om vas te stel of Yengeni binne die wettige alkoholperk was om te bestuur, het aan die lig gebring dat Yengeni meer as drie keer oor die toegelate perk was, is in die hof getuig. Gomba het tydens die voorval hulp van sy kollegas ontbied en versoek dat kringtelevisiekameras in die gebied aangeskakel word om die voorval op video vas te lê. Drie van dié video’s is Vrydag in die hof vertoon. Gomba het gesê hy het eers nadat die blaastoets gedoen is, agtergekom wie die bestuurder is. Gomba het glo hierna vir Yengeni ingelig dat hy oor die wettige perk is waarna drie mans, almal in swart geklee, die toneel genader het. “Hulle het gesê: ‘Julle stel die man in die verleentheid’, waarna ek vir hulle gesê het ek doen net my werk.” Yengeni is op 11 Augustus 2013 in hegtenis geneem. Die verhoor duur voort.